Rooma
Rooma (itaalia ja ladina keeles Roma) on Itaalia pealinn. See asub Apenniini poolsaarel Tevere (Tiberi) jõe alamjooksul umbes 25 km kaugusel suudmest. Rooma nimi tuleb etruskide ruma sugukonna või Tevere etruskikeelse nime Rumon järgi. Rooma on Lazio maakonna ja Città metropolitana di Roma Capitale halduskeskus. Ta jääb Itaalia kahe väga erineva osa – arenenuma, eduka Põhja-Itaalia ja mahajäänuma, põllumajandusliku Lõuna-Itaalia – piirile.